GiliGold/VAD_KnessetCorpus huggingface dataset:
אבי אדרי: יש את הסיפור של כספי הפנסיה.
אבי אדרי: אנחנו הכרזנו סכסוך עבודה על כספי הפנסיה לגבי כל הנמלים – חיפה, אשדוד ואילת.
אבי אדרי: כספי הפנסיה לשיטתנו, שיטת החישוב אינה נכונה.
אבי אדרי: יש לנו מחלוקת שנמצאת בכל הנמלים, הן לשיטת חישוב הממוצעים והן מה מפרישים בגין הפנסיה של העובדים.
אבי אדרי: זה נושא שטרם הוסדר.
משה גפני: הנמלים האחרים הופרטו?
אבי אדרי: עדיין לא.
שי חרמש: אף אחד לא.
משה גפני: אילת עומד להיות הראשון.
אבי אדרי: כן.
אבי אדרי: אילת עומד להיות הראשון.
שכיב מוראד שנאן: פיילוט.
אבי אדרי: לכן אנחנו צריכים לעשות את זה באחריות כי זה יכול גם להוות מודל לגבי אחרים.
אבי אדרי: בשורה התחתונה אנחנו באים ואומרים שנושא הפנסיה נמצא במחלוקת.
אבי אדרי: יתרה מזאת, בהסכמי 2005 נקבע שתיפתח קופה מרכזית לפנסיה אבל עד עצם היום הזה לא נפתחה קופה כזאת.
אבי אדרי: לכן יש נושאים פנסיוניים שהם פתוחים.
שי חרמש: לכן אתה מציע לעצור את ההפרטה?
אבי אדרי: אני אומר בסוף מה אני חושב.
משה גפני: מר אדרי, תאמר טלגרפית מה הם הנושאים שעדיין לא סגורים.
משה גפני: אמרת כספי הפנסיה.
אבי אדרי: אמרתי כספי הפנסיה.
אבי אדרי: יש נושא של מבנה ארגוני בגינו הכרזנו סכסוך עבודה.
אבי אדרי: מחר המבנה הארגוני עומד להעלות בדירקטוריון החברה ואנחנו מקווים שהוא יאושר בהתאם להסכמות אתנו.
שכיב מוראד שנאן: כמה עובדים אמורים להיות מפוטרים?
אבי אדרי: אף אחד.
שכיב מוראד שנאן: נאמר לפרוטוקול שאף אחד לא מפוטר.
אבי אדרי: המבנה הארגוני צריך להעלות מחר בדירקטוריון.
אבי אדרי: אם הוא יעלה במתווה שסוכם עם העובדים, אפשר לשים על זה וי.
אבי אדרי: כרגע אנחנו לא יודעים שזה יהיה כך.
אבי אדרי: כמובן יש איזשהו הליך משפטי פתוח מזה כשנתיים בבית הדין האזורי בבאר שבע.
אבי אדרי: אנחנו אמרנו שנעביר את זה להליך בוררות ומה שהבוררות תקבע, מבחינתנו קדוש ואם ניצחנו – ניצחנו, הפסדנו – הפסדנו.
אבי אדרי: היום מעדכן אותי מאיר שמרה שיש התניות לגבי הבוררות הזאת שאנחנו לא מסכימים להן.
אבי אדרי: לכן אני לא יודע איך נכנסים להליך הפרטה כשיש זנבות.
משה גפני: אנחנו בכנסת מטפלים בכמה בעיות בו זמנית ובין היתר גם בנושא של נמל אילת, אבל אני מקשיב לך כל הזמן.
אבי אדרי: אנחנו צריכים להיכנס להפרטה הזאת ברגל ימין.
אבי אדרי: אני חושב שהפערים בין הצדדים ייסגרו.
אבי אדרי: צריך לתת לנו את השהות הזאת, לתת לנו את הזמן להמשיך לשבת.
אבי אדרי: יש לי פרטנר מצוין בצד השני.
אבי אדרי: צריך לסגור את הנושאים המהותיים האלו בהסכם קיבוצי.
אבי אדרי: לא פעם – וזה מונח על שולחני – ועדת הכספים סירבה לאשר מתווה עד שמוצו ההליכים.
אבי אדרי: אני רואה את זה במקרה של צים.
אבי אדרי: דחיתם ואמרתם שנשב ונעשה מיצוי זכויות עובדים ולאחר מכן נחזור אליכם.
משה גפני: זה לא אותו מקרה, אבל לא חשוב.
אבי אדרי: ידעתם להיות קשובים לעובדים ואני מצפה שתהיו קשובים גם עכשיו.
אבי אדרי: אני חושב שהנושאים האלה פתירים.
אבי אדרי: אם הייתי חושב שהם לא פתירים, הייתי מדבר אחרת.
אבי אדרי: הם פתירים, יש לנו פרטנר מצוין בצד השני וצריך לתת לנו את הזמן.
משה גפני: גם אתה רוצה להתייחס?
אלון וייס: אלון וייס מנמל אילת.
אלון וייס: מעבר למה שאמר אבי אדרי, יש לנו חשש גדול להיכנס היום להפרטה כאשר בעל ההון, מי שיקנה את הנמל, לא יודע לכמת נכון את מה שעומד היום בסוגיות המשפטיות.
אלון וייס: בבסיס אמנם אומר מר שמרה שבחדר מידע הם הציבו את כל הסוגיה המשפטית ואת חוות דעתם האומרת שהסיכויים קלושים לכך שנזכה במשהו.
אלון וייס: מאידך, במידה וכן נזכה, שכר היסוד עשוי להשתנות בעשרות אחוזים.
אלון וייס: יבוא מחר בעל ההון ויאמר שהוא קנה את החברה כשההוצאות בגין השכר ידועות לו מראש והנה עכשיו אומרים לו שבמקום עשרה מיליון הוא צריך לשלם 15 מיליון ואז אנחנו כעובדים נצטרך להתחבט מול בעל ההון שינסה לעשות הכול על מנת לא לשלם את אותה תוספת בגין הוצאות השכר.
אלון וייס: לכן אני מצטרף לדברי מר אדרי ואני מבקש את השהות הנוספת עד אשר יסתיימו כל ההליכים מולנו ונוכל לבוא בצורה משותפת ולומר שאנחנו מברכים על המוגמר.
משה גפני: לגבי הדירקטוריון.
משה גפני: מחר הדירקטוריון מתכנס.
משה גפני: אתה יודע להעריך האם הדירקטוריון יאשר את המבנה הארגוני עליו דובר?
גדעון גולבר: להערכתי הדירקטוריון יאשר.
משה גפני: באותה דרך.
גדעון גולבר: באותה דרך בה ישבנו עם הוועדים והתהליכים הוסכמו.
גדעון גולבר: מספר העובדים הוסכם והמבנה הארגוני הוסכם.
מאיר שמרה: אני אומר משהו בקצרה.
מאיר שמרה: אני גם רוצה לפרגן.
משה גפני: לפני שאתה משיב.
משה גפני: אני מבקש לעשות הפסקה של שלושת-שעה.
משה גפני: אדוני מנכ"ל משרד האוצר ומנהל רשות החברות הממשלתיות.
שי חרמש: לשעבר.
משה גפני: ומר שמרה.
משה גפני: אני מאוד מבקש שתנסו במשך חצי שעה או שלושת-רבעי להגיע להסכמות על הנושאים שהועלו כאן.
משה גפני: אם אכן תגיעו להסכמות, לפחות נהיה רגועים בכך שהעובדים לא נפגעים ונוכל להצביע.
משה גפני: לכן אני עושה הפסקה בדיון הזה.
משה גפני: אני מבקש שמנהל הוועדה יסדר לכם מקום בו תוכלו לשבת.
משה גפני: אני מקווה שתגיעו להסכמה.
משה גפני: יש לנו גם כלים פרלמנטריים לנסות לעשות גם הצבעה וגם לגרום לכך שהתהליך יימשך, אבל תנסו להגיע להסכמה.
משה גפני: אני לא רואה שחילוקי הדעות הם גדולים.
משה גפני: זה נכון מה שאמרת קודם לגבי צים, אבל זה לא אותו מקרה ואלה לא מקרים של הפרטות אחרות בהם הוועדה הייתה מלאה והיו צעקות אמיתיות.
משה גפני: גם אתם אומרים שהתהליך הוא תהליך ואם יש בעיות, צריך לפתור אותן.
משה גפני: אמר לי גם דורון כהן וגם מאיר שמרה אמר את זה כאן שילכו לקראת העניין הזה.
משה גפני: הטענה של קצא"א גם צריכה למצוא איזושהי פתרון.
צבי שפירא: יש לי תשובה אדוני.
צבי שפירא: אני מרשות הספנים והנמלים.
צבי שפירא: התכתבנו בנושא של קצא"א מספר פעמים.
צבי שפירא: אנחנו חושבים שקצא"א לא תיפגע כלל.
צבי שפירא: כל המחירים של השירותים הם מפוקחים ומה שמשתנה אלה רק הבעלים.
צבי שפירא: מבחינת העבודה, השירות ורמת השירות – הכול מוסדר בצווים ובחוזים.
צבי שפירא: לכן אנחנו חוזרים ואומרים, בהמשך למכתבים שכתבנו לקצא"א, ודלתנו תמיד פתוחה בפניהם, אנחנו הרגולטור של הספנות והנמלים, שקצא"א לא צריכים לחשוש כתוצאה מהשינוי שיהיה כי השירות הוא אותו שירות, אותם עובדים, אותן גוררות, אותן אוניות.
צבי שפירא: שום דבר לא משתנה.
גונן גומלסקי: שמי גונן גומלסקי.
גונן גומלסקי: אני עורך דין בלשכה המשפטית של רשות החברות הממשלתיות.
גונן גומלסקי: עוד לא דיברנו על הצו, אבל אני בכל זאת מקדים את המאוחר ומפנה לסעיף 17(א) לנוסח של הצו שאומר: "חדלה החברה לקיים פעילות חיונית כאמור בסעיפים 2(1) ו-2(2) או סברו השרים שקיים חשש כי תחדל החברה פעילות וראו השרים שיש הכרח, רשאים השרים להורות לחברה בצו" - זאת אומרת, אפשר להוסיף צו נוסף – "להמשיך בפעילות לתקופה או בתנאים שיראו ויחול האמור בסעיף 59יד".
גונן גומלסקי: זאת בעצם העתקה של חוק החברות הממשלתיות.
גונן גומלסקי: רק לומר מהי אותה פעילות חיונית.
גונן גומלסקי: קודם כל, זאת פעילות ביטחונית שנעשית בנמל אילת לטובת ביטחון המדינה, זה בסעיף 2(1).
גונן גומלסקי: בסעיף 2(2) זה הבטחת קיומם הרציף של שירותי נמל באילת בהתאם לחובתה לפי סעיף 20 לחוק רשות הספנות.
שכיב מוראד שנאן: ברמת העיקרון אני לא אוהב לשמוע את המילה הפרטה, אבל אם כל כך הרבה אנשים חכמים אוהבים אותה, בסדר.
משה גפני: אל תתרגש מזה.
שכיב מוראד שנאן: אני ממש לא מתרגש מזה.
משה גפני: כמוך, גם אני לא אוהב את ההפרטה.
משה גפני: אני חושב שהמדינה יוצאת מהרבה דברים שאסור לצאת מהם, אבל זה לא המקרה.
משה גפני: המקרה הזה הוא מצחיק ולא מפחיד.
משה גפני: הוא מצחיק כי אני חושב שהמדינה כן יכולה לנהל את זה אבל היא יכולה גם לא לנהל את זה.
משה גפני: אני רותח מזעם על כך שהיא הפריטה את שירותי הבריאות לתלמידים.
משה גפני: זה דבר נורא ואיום אבל זה לא המקרה.
משה גפני: כאן אני צריך שאנחנו נדאג לעובדים שלא ייפגעו.
משה גפני: אני מניח שהעובדים לא ייפגעו ולכן אני רוצה את ההפסקה הזאת כדי שינסו להגיע להסכמה.
שכיב מוראד שנאן: ביקשתי את רשות הדיבור כדי לומר את המשפט שאמרת ואני מצטרף אליו.
ענבל גלעדי: עוד תוספת קטנה.
ענבל גלעדי: מעבר לצו האינטרסים החיוניים בו מעוגנים האינטרסים שביקשנו לעגן, מופיעים גם שני נספחים ביטחוניים בכתב ההסמכה שיוציא משרד התחבורה כאשר אחד הנספחים הוא כמות מינימאלית של ציוד ומספר מינימאלי של צוותי עבודה בזמן חירום שגם הוא מעגן צורך צבאי ביטחוני שיש לנו.
ענבל גלעדי: בנוסף לכך נספח ד(2) שמדבר על שירותים לכוחות הביטחון וגם בו יש תנאים והסדרים שבאים להגן על אינטרסים חיוניים של המדינה.
ענבל גלעדי: אם כן, אלה עוד שני מסמכים משלימים.
שכיב מוראד שנאן: זה מצב שיכול היה להתקיים בכל מצב עם הפרטה ובלי הפרטה.
שי חרמש: בלי הפרטה אין לך בעיה.
שי חרמש: המדינה בעלת הבית.
משה גפני: אנחנו עושים הפסקה עד 10:30 ובינתיים אני עובר לדיון בסעיף הבא שעל סדר היום.
משה גפני: אנחנו ממשיכים בדיון בנושא אישור דרך הפרטת חברת נמל אילת בע"מ ("החברה") - לפי סעיף 59ב(ח) לחוק החברות הממשלתיות ואישור צו רשות הספנות והנמלים (הכרזה על אינטרסים חיוניים למדינה בחברת נמל אילת בע"מ), התשע"ב-2012.
משה גפני: דורון כהן, מנכ"ל משרד האוצר ויושב ראש רשות החברות הממשלתיות, אני מבקש לדעת את ההסכמות אליהן הגעתם.
דורון כהן: שנתיים אנחנו מדברים עם העובדים ויש שיתוף פעולה גם עם איגוד עובדי התחבורה וגם עם איגוד קציני ים וההסתדרות.
דורון כהן: בסך הכול זכינו לשיתוף פעולה גם מאיגוד קציני התחבורה, גם מאיגוד העובדים של ענף התחבורה של אבי אדרי, גם מאיגוד קציני ים של אבי לוי ובעיקר מוועד העובדים והעובדים עצמם.
דורון כהן: בסך הכול יש מהלך שמבחינת העובדים, אנחנו מבינים את החששות, החברה הולכת עם ביטחון כלכלי.
דורון כהן: ישבנו עכשיו על שתי נקודות כאשר האחת היא בוררות והשנייה היא תביעה מסוימת על פרשנות של הפנסיה.
דורון כהן: אני מבקש ממאיר שיקריא את הדברים כדי שייכנסו לפרוטוקול כדי שאחר כך לא תהיה אי ודאות.
משה גפני: מאיר שמרה, משנה למנכ"ל רשות החברות הממשלתיות.
מאיר שמרה: יש סיכום מיום שני בינינו לבין ארגון העובדים ולכאורה יש בו שני סעיפים במחלוקת.
מאיר שמרה: הסיכום שהגענו אליו הוא כדלקמן: האחד נקרא הסדרת ההליך המשפטי המתנהל בין הצדדים.
מאיר שמרה: בעניין הזה סוכן כדלקמן: במצב שמתקיימת הפרטה, מוסכם בין הצדדים שיתקיים הליך בוררות משפטי על פי הדין המהותי.
מאיר שמרה: הבורר יהיה חייב לנמק את פסק הדין.
מאיר שמרה: הבוררות תהיה רק בשאלות משפטיות וייקבע במפורש בהסכם הבוררות שהבורר לא יוכל לקבוע זכויות חדשות.
מאיר שמרה: ייחתם הסכם בין החברה לארגון העובדים, באישור המדינה, להליכה לבוררות בתנאים הללו.
מאיר שמרה: הסכם הבוררות ייכנס לתוקפו מיד לאחר ההפרטה.
מאיר שמרה: זה כאשר יש הפרטה.
מאיר שמרה: במצב שאין הפרטה, הסכמנו כדלקמן: אם ההפרטה לא תתבצע תוך חצי שנה מהיום, הסכם הבוררות ייכנס לתוקפו ובתוספת פסקה שבמצב זה תהיה אפשרות למי מהצדדים לערער לבית המשפט על פסק הבורר.
מאיר שמרה: הסעיף האחרון שהיה במחלוקת בינינו הוא ביחס להסדרת כספי הפנסיה של העובדים המבוטחים בצוברת.
מאיר שמרה: הוסכם כי ככל שיש פער בין הפרשנות המצמצמת למרחיבה לפי אקטואר החברה מבחינת זכויות העובדים, לפני המכירה החברה והמדינה תוודא שקיים בקופה הייעודית הקיימת לצורך כך, וככל שקיים חוסר הוא יעבור מקופות ייעודיות אחרות.
מאיר שמרה: בסופו של יום אנחנו נוודא שהדלתא בין הפרשנות של העובדים לפרשנות של החברה יכומת ויוודא שיש עיגון לכספים האלה והם נמצאים שם במצב שאם העובדים יזכו, יש את הכסף לשלם.
משה גפני: לגבי הדירקטוריון של הנמל.
משה גפני: אתה מעריך שהדירקטוריון יאשר?
גדעון גולבר: להערכתי הדירקטוריון יאשר מחר את המבנה הארגוני.
אבי אדרי: אדוני, את ההסכמות האלה אנחנו עושים כמובן בהסכם קיבוצי, את ההסכמות עליהן דיברנו עכשיו.
אבי אדרי: עשינו הסכמות של כרית שמירה על כספי העובדים למקרה שהם יזכו.
אבי אדרי: כל הדברים הללו צריכים להיות במוסכם כהסכם קיבוצי.
אבי אדרי: אני חושב שאמרתי את זה בסוף.
מאיר שמרה: זה חדש לי.
מאיר שמרה: זה לא בתחום שלי אלא לצורך כך יש את הממונה על השכר.
מאיר שמרה: אני לא כל כך מצליח להבין את זה.
מאיר שמרה: יש סיכום שהוא בידיעה ואפשר לצרף אותו לפרוטוקול.
משה גפני: הוא מצורף לפרוטוקול.
מאיר שמרה: סיכום שהוא פרטני ואומר לגבי המבנה הארגוני.
אבי אדרי: הסכמים עם ההסתדרות עושים בהסכמים קיבוציים ולא בפתקים, לא בניירות ולא בסיכום דברים.
אבי אדרי: לכן אני אומר שהגענו להסכמות ולכן לא צריכה להיות בעיה שההסכמות האלו יהיו בהסכם קיבוצי בין הצדדים.
אבי אדרי: אני לא מבין את הבעיה.
אבי אדרי: יש לנו הסכם קיבוצי שאנחנו צריכים לגמור, אז נכניס את זה פנימה.
אבי אדרי: אתה הרי מתחייב שיהיו כספים ששמורים לטובת הסיפור הזה של הפנסיה, אז תכתוב את זה בהסכם הקיבוצי.
מאיר שמרה: אני מתחייב לעשות את מה שכתוב כאן, לבדוק ולוודא שיש שם כספים.
אבי אדרי: למה יש פחד מהסכם קיבוצי כדי לשריין את זה כמו שצריך?
משה גפני: למה אנחנו צריכים להיכנס לעניין הזה?
משה גפני: יש התחייבות שהנושא הזה יבוצע.
משה גפני: הפרטים הטכניים – אם זה נכנס להסכם קיבוצי, כן או לא – לא כאן.
אבי אדרי: אדוני, מחר חס וחלילה לא יבוצע מה שהתחייבו כאן.
אבי אדרי: זה אומר שההפרטה לא יוצאת לדרך?
אבי אדרי: איזה כלים יש לי?
אבי אדרי: יש לי הסכם קיבוצי ואלו ההסכמות בינינו.
אבי אדרי: אם לדוגמה מחר לא יצבעו את הכסף, איך אני אוכף את זה?
אבי אדרי: עם סיכום דיון?
מאיר שמרה: המבנה הארגוני הוא לא שאלה של הסכם קיבוצי אלא הוא שאלה של דירקטוריון ולכן אין לו שום שייכות.
מאיר שמרה: מתקן התפזורת, יש כאן סעיף שאנחנו בכלל ירדנו מהדרישה שלנו לגבי הסכם ואמרנו שאם יתקדמו לפי ההסכם, יתקדמו לפי ההסכם.
מאיר שמרה: צילום מצב, ממילא הוא נמצא.
מאיר שמרה: היה איזה ערעור על מה שסיכמנו בטיוטה והסתבר שהעובדים אומרים שהם טעו ולכן יש כאן צילום מצב מבחינת זכויות עובדים, הנוהג והמנהג.
מאיר שמרה: איגוד קציני הים, הסכמנו שהצדדים ייכנסו להליך מואץ.
משה גפני: דורון, אני תומך בזה שזה ייכנס להסכם קיבוצי.
משה גפני: אני מציע לא לעמוד על העניין הזה.
משה גפני: אנחנו אחראים.
משה גפני: לנו יש יכולות מול רשות החברות הממשלתיות.
משה גפני: הסכם שנעשה כאן, ועל דעת זה אנחנו מצביעים, אנחנו נדאג שהוא ימומש.
אבי אדרי: תודה אדוני.
משה גפני: אני מציע לך לא להתעקש על העניין הזה בדיון הזה.
משה גפני: עלול להיות יותר גרוע.
משה גפני: היום מדובר על קואליציה מאוד גדולה ורחבה ויכולים גם לומר שנגייס את הקואליציה ואז אפילו סיעת קדימה תהיה חייבת להצביע בעד בלי להתחשב בכם, לא שקדימה לא מתחשבת בעובדים אבל עלול להיות מצב כזה.
שי חרמש: אני מבקש להוציא את זה מהפרוטוקול.
משה גפני: היועץ המשפטי, עורך דין גונן.
משה גפני: אתה יכול לומר שני משפטים לגבי הצו?
גונן גומלסקי: הצו הזה גובש לאחר עבודה מאוד מאוד מורכבת ומסובכת של כל גורמי המדינה.
גונן גומלסקי: אני אומר קודם כל ברמה הטכנית.
גונן גומלסקי: הנוסח של הצו הוא הנוסח שצורף לפנייה שלנו בכפוף לשני תיקונים.
גונן גומלסקי: תיקון אחד הוא תיקוני ניסוחיים עליהם אני לא אעמוד שכוללים פסיקים, הגדרות דקדוקיות ודברים כאלה.
גונן גומלסקי: תיקון נוסף, בעקבות הערת היועצת המשפטית של הוועדה, כך שהוספנו בסעיף 18(א), בסוף, את המלים "הודעה בדבר הפרטת החברה תפורסם ברשומות תוך שלושים ימים ממועד הפרטת החברה".
גונן גומלסקי: זה משפט שהוספנו בהסכמה של כל הצדדים.
משה גפני: אנחנו מצביעים על אישור דרך הפרטת חברת נמל אילת בע"מ ("החברה") - לפי סעיף 59ב(ח) לחוק החברות הממשלתיות ואישור צו רשות הספנות והנמלים (הכרזה על אינטרסים חיוניים למדינה בחברת נמל אילת בע"מ), התשע"ב-2012, בכפוף לסיכומים שנעשו כאן בין רשות החברות הממשלתיות לבין ההסתדרות הכללית וועד העובדים, בכפוף להודעה של סמנכ"ל משאבי אנוש של החברה שהדירקטוריון אישר את הארגון, בכפוף לדברי היועצת המשפטית של משרד הביטחון שאין בעיה עם האינטרסים החיוניים, בכפוף לדברי משרד התחבורה שהוא בעד ותומך בזה ובכפוף לכך שקצא"א לא תיפגע.
משה גפני: בעד אישור – פה אחד אושר פה אחד
משה גפני: הבקשות אושרו.
משה גפני: אנחנו עוברים לסעיף שינויים בתקציב לשנת 2012, מספר פנייה לוועדה: 20, 23.
מילה רוזין: אנחנו באנו כדי להעביר את השינוי התקציבי, מתקציב שהועבר לרשות האוכלוסין לתקציב משרד הפנים כדי שאנחנו נוכל להתקיים ותפקד כגוף עצמאי.
משה גפני: תגידו, אבל הסיפור הביומטרי, בסופו של דבר לא יוכלו לקחת מאגר כזה ולהתחיל להשתמש בו?
משה גפני: זה יכול להיות דבר חמור.
גון קמני: אל"ף, הוא יכול להיות מאוד חמור.
גון קמני: בדיוק בגלל זה הקמנו רשות ייחודיות שיש לה תקציב ייעודי משלה, כדי לדעת לבנות נכון את המאגר הזה, לדעת לנהל אותו ולאבטח אותו כמו שצריך.
גון קמני: בדיוק בשביל זה.
גון קמני: זה לא סתם איזה מאגר בתוך משרד הפנים באיזה database אלא זה מאגר שהוקם סביבו גוף שלם.
משה גפני: מתי תדעו אם אתם יכולים להצפין את המאגר הזה באופן כזה שזה לא ידלוף החוצה?
משה גפני: יש לי זיהוי ביומטרי ובסוף יתנו את זה לאיזה שדכן של הבן שלי.
גון קמני: נכון, את זה אנחנו כבר יודעים עכשיו.
משה גפני: על השדכן של הבן שלי אתם כבר יודעים משהו?
גון קמני: אנחנו מחפשים אותו עכשיו.
גון קמני: מ- ,day oneמתחילת התהליך, אנחנו נעלה בצורה מאובטחת לחלוטין.
משה גפני: מתי זה תחילת התהליך?
גון קמני: היה שבוע שעבר בדיוק דיון אצל שר הפנים שהיה אמור להיות דיון אחרון בנושא עם כל הגורמים הרלוונטיים, כולל רשויות ביטחון שנתנו אוקיי סופי, הכדור עכשיו אצל שר הפנים למבדקים אחרונים פורמליים תהליכיים.
גון קמני: מתי ההתחלה צפויה בערך?
משה גפני: מתי אני אהיה בטוח, אני כחבר כנסת?
מילה רוזין: אתה בטוח.
מילה רוזין: אתה בטוח כבר כי אנחנו קיימים בשביל לאבטח אותך.
מילה רוזין: אנחנו נעלה לאוויר, נתחיל את הפיילוט ואז זה יהיה בפועל.
מילה רוזין: היום אתה בטוח כי אנחנו עובדים על כל המערכות, על כל התשתיות.
משה גפני: היום אני בטוח בגלל שעוד אין את זה.
מילה רוזין: לא.
מילה רוזין: היום אתה בטוח כי אנחנו עובדים כדי שתהיה בטוח.
משה גפני: אבל אני עוד לא בטוח בגלל שאתם עדיין עובדים.
גון קמני: נכון, אני אומר עוד פעם, אנחנו צפויים תוך ימים - - -
משה גפני: תגידו לי פרק זמן שאתם תוכלו לבוא לכאן לוועדה ולהגיד: תדעו, חברי הוועדה, אין בעיה עם המאגר הביומטרי, הוא לא יכול לדלוף החוצה, אי אפשר להעביר נתונים.
גון קמני: אז אני מסביר בשלושה משפטים; ברגע שאנחנו מקבלים אור ירוק לעלות לאוויר, אור ירוק אומר ששר הפנים נתן את האוקיי הסופי שלו, הפרויקט מתחיל – המאגר הוא חלק מפרויקט הרבה יותר גדול של ה- - - הלאומי החדש – בדקה הראשונה שנתחיל, האזרח הראשון שייתן את הפרטים הביומטריים שלו, הם יעברו למאגר בצורה מאובטחת מ-day one.
גון קמני: המאגר מהיום הראשון של החיים שלו בנוי בצורה שאי אפשר להוציא נתונים ממנו בצורה שלא אמורה לצאת, לא לגנוב ממנו, לא לדלוף, לא להדליף ולא לקחת את כולו או את חלקו.
גון קמני: מהיום הראשון.
גון קמני: ברגע שנקבל את האישור, שזה אמור להיות עניין של שבועות בודדים כרגע, ונתחיל לעבוד העסק, לשאלתך, יתחיל בצורה מאובטחת לחלוטין.
משה גפני: בשביל מה אתם צריכים את הכסף הזה?
גון קמני: היום הוא בתכל'ס פעילות שוטפת.
גון קמני: זה כסף שהוא לא איזה שינוי תקציבי אלא העברה טכנית לצורך הקמה של הרשות.
משה גפני: מה אתם תעשו עם הכסף הזה אם נאשר אותו?
מילה רוזין: קודם כל יש לנו שכר, יש לנו עובדים, תקנים שהם תקנים עצמאיים שלנו, יש לנו ארנונה יש לנו חשמל, יש לנו הוצאות קבועות, יש לנו הוצאות של כל התשתיות והמערכת שאנחנו עובדים עליהם.
גון קמני: מדובר בהעברה טכנית לחלוטין מרשות אוכלוסין.
משה גפני: אני אבקש מהוועדה – שלא יהיה לי פה אף אחד נגד – שיאשרו את הפנייה הזאת.
משה גפני: אני מבקש בתוך חודשיים שתאמרו לנו בכתב איך זה עובד.
משה גפני: בגלל שעד ששר הפנים יחתום וכו' תוך חודשיים אני רוצה לדעת איפה נמצא הביצוע של המאגר הביומטרי ואיך פעלתם על מנת שזה יאובטח.
משה גפני: אני מבקש שבפרק הזמן הזה, אם אנחנו לא נהיה שלמים עם העובדה שזה מאובטח כמו שצריך אז זה יתחיל להתעכב פה.
משה גפני: הפניות אושרו, כפוף כמובן להעברה שלכם את הפרטים לגבי האבטחה ולנושא עצמו.
משה גפני: מספר פניה 69, חקלאות, בבקשה.
מעיין נשר: הפניה התקציבית נועדה לביצוע שינויים פנימיים בתקציב משרד החקלאות.
מעיין נשר: העברת סך של 5 מיליון שקלים עבור תקציב מנהלת ההשקעות בחקלאות המוקצה להשקעות בחקלאות של מפוני גוש קטיף בהתאם לחוק ההתנתקות.
משה גפני: מה זה, כסף קואליציוני?
דניאלה פרתם: לא, זה תקציב שמועבר ממנהלת "תנופה".
משה גפני: 5 מיליון עגול?
מעיין נשר: לפי הערכות חוק ההתנתקות מקצה - - -
משה גפני: זה מועבר מנהלת "תנופה" למשרד החקלאות?
דניאלה פרתם: כן, זו פניית השתתפות שמועברת בעקבות השינויים בחקיקה.
משה גפני: מי שבעד אישור הפניה ירים את ידו.
משה גפני: 118, 119, בבקשה.
אמיר אדרי: פניה זו נועדה לתגבור תקציב משרד האוצר בסך של 400,000 ש"ח להעסקת יועצים במשק החשמל, מסכום זה 250,000 ש"ח לשירותי ייעוץ הנפקת תשקיף מדינה לחברת חשמל ו-150,000 ש"ח לייעוץ משפטי בנושא מתן ערבות מדינה לחברת חשמל.
משה גפני: מי שבעד אישור הפניות שירים את ידו.
משה גפני: 149, 150, מיפוי ישראל, בבקשה.
חיה שושני: הפניה הזו נועדה לתקצוב הסיכום התקציבי עם המרכז למיפוי ישראל, 10 מיליון שקלים, וכן לתקצוב שני תקני כוח-אדם לתחום המיעוטים.
חיה שושני: הפרויקט הגדול פה הוא בעיקר פרויקט - - -
משה גפני: מיעוטים זה הערבים?
חיה שושני: ערבים, כן, שנקלטו במפ"י.
משה גפני: יש חרדים במיפוי ישראל?
חיה שושני: עכשיו יש פרויקט דווקא לחרדים בתחום המדידות.
חיה שושני: יש השתלמויות וקורסים ללימוד נושא המדידות לחרדים בשיתוף עם "ג'וינט ישראל".
חיה שושני: דווקא יש עכשיו אוכלוסייה שנרשמה - - -
משה גפני: שאלתי אם יש עובדים חרדים.
משה גפני: החרדים לא נולדו היום, הם נולדו כבר לפני 20 שנה.
חיה שושני: יש הרבה חרדים במרכז למיפוי ישראל.
חיה שושני: כן, יש בתחום המחשוב.
משה גפני: מה הם נפלו על השכל, מה הם עובדים?
חיה שושני: בתחום המחשוב בעיקר יש.
משה גפני: לא יכולתם להביא פניות בעייתיות?
משה גפני: 152, בבקשה.
עופר מרגלית: הפניה נועדה להעברת 23 מיליון שקלים - - -
משה גפני: תסביר לי את זה אחר כך.
משה גפני: הלאה, 164, 165 – אתה ממהר?
עופר מרגלית: כן, את האמת.
משה גפני: אין לך עוד פניה פה?
משה גפני: כאשר אבדתי, אבדתי.
עופר מרגלית: הפניה נועדה להעברת 23 מיליוני ש"ח למימון הפטור מאגרת רשות השידור לגמלאים.
משה גפני: צריך לתת להם פטור באמת?
משה גפני: אז למה צריך לתת את זה מההסכם הקואליציוני?
משה גפני: אפשר לתת להם פטור.
עופר מרגלית: בחקיקת רשות השידור שעברה לאחרונה בוועדת כלכלה וחינוך אושר תיקון בהוראת שעה שעכשיו זה כבר מעוגן בחוק בעצם, הפטור הזה.
משה גפני: מי שבעד אישור הפניה שירים את ידו.
משה גפני: 164, 165, רשות הבדואים בנגב, בבקשה.
דרורית שטיינמץ: במסגרת תוכנית רחבה להסדרת התיישבות הבדואים בנגב הוחלט על הקמת מטה יישום שייקבע אסטרטגיה ומדיניות ליישום התוכנית, אז הפניה נועדה לתקצוב עובדים - - -
משה גפני: מביאים אנשים?
משה גפני: הם צריכים להיות חברי מרכז ליכוד?
משה גפני: – סליחה, מי אלה האנשים?
דרורית שטיינמץ: עובדי מדינה.
משה גפני: עובדים חדשים?
דרורית שטיינמץ: חדשים, בהחלט.
משה גפני: ואיך קולטים אותם?
דרורית שטיינמץ: על-ידי מכרזים וכל הפרוצדורה המקובלת.
משה גפני: יש העדפה למיעוטים?
משה גפני: למשל לדרוזים?
דרורית שטיינמץ: יש בכלל בשירות המדינה העדפה, תוכניות להעדפה.
משה גפני: מי שבעד אישור הפניות ירים את ידו.
משה גפני: 167, 168, בבקשה.
אנסטסיה סוריקינה: הפניה נועדה להעביר תקציב בסך של 6 מיליון שקל למשרד הביטחון לתשלום הפעימה הראשונה ליתומי אנשי מילואים ולבני משפחותיהם.
משה גפני: אין מתנגדים, אין נמנעים, הפניה אושרה.
משה גפני: אני הייתי חלק מהחוק הזה בעניין הזה וזו פניה מאוד חשובה.
משה גפני: 185, 186, בבקשה.
משה גפני: מה הם ממהרים עכשיו?
משה גפני: כל הזמן שיפוץ בתי משפט?
דורון סמיש: פניה זו נועדה לתקצב 2 מיליון ש"ח בהתאם לסדרי עדיפויות של המשרד לשיפוץ בית המשפט באשדוד.
משה גפני: מה עם בתי הדין הרבניים?
משה גפני: היה סיפור עם בית הדין הרבני בחיפה.
דורון סמיש: יש סיפור עם בית הדין הרבני בחיפה, יש שם נזילה, אנחנו כרגע בתהליך - - -
משה גפני: מה זה "נזילה"?
משה גפני: היה מדובר שישפצו שם ממש.
דורון סמיש: לא, סיימו שיפוץ אבל בתום השיפוץ - - -
משה גפני: אז למה אתם לא מעבירים כסף?
דורון סמיש: בתום השיפוץ התגלתה בעיה בשיפוץ וכרגע יש דיון נפרד.
משה גפני: אז למה לא מעבירים כסף?
דורון סמיש: אני לא יודע על בעיה בהעברת כסף בבתי הדין הרבניים.
משה גפני: אז איך יעשו את השיפוץ הזה?
דורון סמיש: השיפוץ נגמר אבל בתום השיפוץ נוצרה שם נביעה בתוך הארכיון שלהם למטה - - -
משה גפני: אז מה עושים עם זה?
משה גפני: אז יש בעיה.
דורון סמיש: וכרגע התקבל דוח של מומחה מים איך אפשר להסיט את זה ועכשיו אנחנו מתחילים בתהליך הסטה של כל המעיין מחוץ למבנה.
משה גפני: מה זה אומר מבחינתי?
משה גפני: זה בסדר או לא?
דורון סמיש: זה אומר שבקרוב תקבל פניה להעביר כסף לנושא הזה.
משה גפני: כמה זה בקרוב?
דורון סמיש: שבועיים, נראה לי.
משה גפני: שבועיים?
דורון סמיש: שבועיים-שלושה, משהו כזה.
משה גפני: טוב, תגיד לאנשים שיביאו את הפניה הזו בגלל שלא יכול להיות מצב כזה שבו יש העדפה לשיפוצים של בתי המשפט ובתי הדין הרבניים נדחים.
משה גפני: 198, בבקשה.
אלכס קגנוב: הפניה נועדה לתגבור תקציבי השכר וההדרכה של נציבות שירות המדינה.
אלכס קגנוב: מרבית השינויים אושרו כבר בשנת 2011 והם מאושרים בשנית למבנה התקציב וכן לתגבור מערך המכרזים של נציבות שירות המדינה.
משה גפני: 199, 200, בבקשה.
חן לב: הפניה נועדה לממן את הקמת מודול משאבי אנוש עבור שירות התעסוקה במרכב"ה.
משה גפני: מה זה מודול?
משה גפני: דבר אתי בעברית קלה.
חן לב: הכוונה היא לאפשר לשירות התעסוקה להשתמש במערכת מרכב"ה ככלי לניהול כוח האדם ומשאבי האנוש.
משה גפני: 201, 202, בבקשה.
דולב: פניה תקציבית זו נועדה לבצע שינויים פנימיים בתקציב משרד התחבורה וכן לתקצב משרות ופעולות שאושרו ותוקצבו בשנת 2011.
משה גפני: אבל אין בחירות, מה מכניסים כל הזמן משרות?
משה גפני: מה זה משרות?
דולב: בגלל שהתקציב הוא דו-שנתי אז צריך לתקן בעצם, מה שבוצע ב-2011 לעשות אותו פעם נוספת ב-2012.
משה גפני: אלה עובדים שנמצאים כבר?
דולב: אלה עובדים שברובם הגדול נמצאים כבר, כן.
משה גפני: עובדים של מה?
דולב: החל מבוחני נהיגה ועד עובדים לצורך הקמה של רשות תחבורה ציבורית ובני מיעוטים בשרד הרישוי.
משה גפני: אתם מורידים מכבישים בין-עירוניים 46 מיליון?
משה גפני: צריך כבישים, לא צריך עובדים.
דולב: במקרה הזה, כשהתורים לטסטים לרכב ארוכים - - -
משה גפני: אבל כבישים בין-עירוניים הם היעד המרכזי של משרד התחבורה.
דולב: לא, התחבורה הציבורית היא היעד המרכזי.
משה גפני: וכבישים בין-עירוניים לא צריך?
דולב: צריך.
משה גפני: אז למה מורידים 46 מיליון?
דולב: כי בסוף צריך כסף.
משה גפני: אז תיקחו ממשרד ראש הממשלה.
משה גפני: צריך כבישים.
משה גפני: מאיזה כבישים זה יורד?
משה גפני: אילו כבישים לא יסללו כתוצאה מזה שאתם מכניסים עובדים נוספים למשרד התחבורה?
משה גפני: יש לכם מזל, אין פה אופוזיציה בכנסת.
משה גפני: אתם מפסיקים כבישים בין-עירוניים.
משה גפני: תגיד לי איזה כביש, שנדע איזה כביש אין בגלל שהכנסתם עובד, שהוא כמובן לא חבר מרכז ליכוד כמו שנאמר פה קודם.
דולב: זה לא מונע הקמה של אף כביש.
משה גפני: אתם מורידים 46 מיליון שקלים שזה כסף גדול.
משה גפני: זה לא שהורדתם מיליון וחצי, מיליון שבע-מאות.
משה גפני: 46 מיליון, הפירוש הוא שיש כביש בין-עירוני שלא ייסלל.
משה גפני: כביש בית-שמש?
משה גפני: איזה כביש?
דולב: הכביש של בית שמש הוא כביש של 815 מיליון שקל וזה לא פוגע בו.
משה גפני: בסדר, 46 מיליון זה הקטע איפה שנמצאת תחנת המשטרה.
דולב: תקציב פיתוח התחבורה מנוהל, כמו שאתה יודע, בהרשאות להתחייב ומה שייקבע האם כביש כזה או אחר יבוצע זה האם ניתנה לו הרשאה להתחייב - - -
משה גפני: אני מבקש לדעת ממה ירד הכסף הזה.
דולב: הכסף הזה ירד מאומדן.
דולב: כשבנינו את התקציב ב-2010 היה לנו אומדן של כמה מזומן נצטרך כדי לממן את תוכנית החומש של מע"צ שעליה דיברת ותוכניות אחרות ובמקרה הזה חלק מהפרויקטים קצת התעכבו וזה פינה את הכסף.
משה גפני: זה לא מונע סלילת כביש בין-עירוני?
דולב: לא, לא מונע.
דולב: בטוח.
משה גפני: יש לי חברים במשרד התחבורה.
משה גפני: זאת אומרת שאם יתברר - - -
דולב: מאה אחוז, גם לי.
משה גפני: זאת אומרת שאתה תגיד להם לא - - -